Circuit de Catalunya

Circuit de Catalunya (tiež známy ako Circuit de Barcelona) je pretekársky okruh ležiaci v obci Montmeló, 30 kilometrov severne od Barcelony. Každoročne sa tu koná Veľká cena Španielska formuly 1 a Veľká cena Katalánska v pretekoch cestných motocyklov. Okruh sa vyznačuje niekoľkými vysokorýchlostnými zákrutami, je veľmi náročný na aerodynamiku a vyniká výnimočnou všestrannosťou, vďaka čomu sa počas celého roka využíva na preteky rôznych sérií a v zime slúži na predsezónne testovanie pre tímy Formuly 1.
Charakteristika trate.
Okruh Circuit de Catalunya má po poslednej úprave dĺžku 4 675 metrov. Bol postavený na začiatku 90. rokov minulého storočia katalánskym Kráľovským automobilovým klubom. Vďaka nadčasovému riešeniu boxov a na svoju dobu nadpriemernej bezpečnosti je stále využívaný nielen pre GP Španielska, ale stal sa tiež obľúbeným miestom pre zimné testovanie. K tomu prispeli i priaznivé klimatické podmienky a niekoľko vysokorýchlostných zákrut, ktoré ideálne preveria efektivitu aerodynamiky monopostov. To je dôvod, prečo všetky tímy poznajú okruh neďaleko Barcelony zo všetkých tratí najlepšie.
Povrch trate je hrubý a hrboľatý, takže sa tu používajú pneumatiky tvrdších zmesí. Navyše tu veľmi často fúka pomerne silný vietor, ktorý nepravidelne mení smer, čo reprezentuje ďalšie problémy pri nastavení auta.
Barcelonská trať bola koncipovaná ako moderný rýchlostný okruh s predpokladanou priemernou rýchlosťou približne 225 km/h. Tomu zodpovedala konštrukcia zákrut, medzi ktorými dominujú najmä tie, v ktorých sa dá jazdiť pri obrovskom preťažení rýchlosťami prevyšujúcimi 200 km/h. So stále dokonalejšou aerodynamikou však táto vlastnosť okruhu spôsobila, že sa na ňom nedá prakticky nikde predbiehať. Najvhodnejším miestom tak naďalej zostáva len prvá zákruta za cieľovou rovinkou, no i v nej nemajú jazdci príliš mnoho šancí na uskutočnenie predbiehacieho manévru. Na vine bola tiež dvojica zákrut na druhom konci cieľovej rovinky, ktoré patrili k tým vysokorýchlostným. Veľká rýchlosť spôsobila, že žiadny z jazdcov sa nemohol priblížiť pred vjazdom na cieľovú rovinku k svojmu
súperovi natoľko, aby ho mohol na jej konci predbehnúť na brzdy.
Preto pred Veľkou cenou Španielska 2007 prišlo k zásadnej zmene. Obe pravotočivé zákruty pred cieľovou rovinkou od seba oddelila pravouhlá šikana, ktorá výrazne znížila rýchlosť monopostov a dala šancu k využitiu správneho okamihu pre akceleráciu. U jazdcov sa táto úprava stretla s rozporuplnými reakciami. Nikdy už totiž nezažijú pocit, keď je ich telo odstredivou silou doslova vyťahované z kokpitu. Súčasne ale uznávajú, že z hľadiska bezpečnosti to bol krok správnym smerom, ktorý zároveň pomohol k zatraktívneniu nudných pretekov.
História.
Katalánsky parlament 3. októbra 1986 jednohlasne odsúhlasil návrh zdôrazňujúci potrebu vybudovania permanentného pretekárskeho okruhu. 24. februára 1989 založila katalánska vláda, Reial Automòbil Club de Catalunya (katalánsky Kráľovský automobilový klub) a montmelská radnica Consorci del Circuit de Catalunya. V ten istý deň bol položený aj základný kameň.
Už päť dní po oficiálnom otvorení, 10. septembra 1991, okruh hostil prvé preteky. V pretekoch španielskeho šampionátu cestovných automobilov zvíťazil bývalý pilot formuly 1 Luis Pérez-Sala.
29. septembra 1991 sa tu konala 35. Veľká cena Španielska. Formula 1 sa vtedy po sedemnástich rokoch vrátila do Katalánska. O mesiac neskôr trať navštívil motocyklový šampionát s Veľkou cenou Európy, ktorá sa od roku 1995 premenovala na Veľkú cenu Katalánska.
Napriek tomu, že trať leží v obci Montmeló, je často označovaná za barcelonský okruh. Toto pomenovanie však patrí bývalému okruhu Montjuïc, ktorý bol dejiskom štyroch Španielskych Grand Prix v rokoch 1969 až 1975.